Diari Oficial de la Generalitat Valenciana


Sumari del DOGV 7830, del 18-07-2016 (2016/5608)

ORDRE 14/2016, de 5 de juliol, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores que regiran el procediment de concessió d'ajudes econòmiques destinades a entitats sense ànim lucratiu per al desenvolupament de programes que fomenten la igualtat entre dones i homes i/o l'associacionisme de dones, a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/07/05/14/dof/vci/html**

### Dades del document

Número de DOGV
:   7830

Data del DOGV
:   18-07-2016

Secció del DOGV
:   I. DISPOSICIONS GENERALS

Número del document
:   2016/5608


Data del document
:   05-07-2016

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * legislació

ORDRE 14/2016, de 5 de juliol, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores que regiran el procediment de concessió d'ajudes econòmiques destinades a entitats sense ànim lucratiu per al desenvolupament de programes que fomenten la igualtat entre dones i homes i/o l'associacionisme de dones, a la Comunitat Valenciana. [2016/5608]  
Índex  
  
Preàmbul  
Article 1. Objecte  
Article 2. Procediment de concessió  
Article 3. Entitats beneficiàries  
Article 4. Despeses subvencionables  
Article 5. Subcontractació  
Article 6. Sol·licituds  
Article 7. Òrgans competents per a la tramitació i resolució del procediment  
Article 8. Criteris d'atorgament  
Article 9. Imports de les ajudes i compatibilitat  
Article 10. Resolució  
Article 11. Obligacions de les entitats beneficiàries  
Article 12. Règim de pagaments i ajudes  
Article 13. Termini i forma de justificació  
Article 14. Pla de control  
Article 15. Minoració i reintegrament  
Disposició addicional  
Única. No incidència pressupostària  
Disposició derogatòria  
Única. Derogació normativa  
Disposicions Finals  
Primera. Autorització  
Segona. Vigència.  
  
PREÀMBUL  
  
La Direcció General de l'Institut Valencià de les Dones i per la Igualtat de Gènere, de la Conselleria d'Igualtat i Polítiques Inclusives, és l'òrgan directiu a què correspon, entre altres funcions, les relatives a la promoció i execució de mesures per a fer efectiu el dret a la igualtat de tracte i d'oportunitats entre dones i homes així com la promoció i foment de la participació social i del moviment associatiu de les dones.   
  
L'Estatut d'Autonomia de la Comunitat Valenciana, contempla el principi d'igualtat entre dones i homes en els articles 10.3 i 4 i en l'article 11.  
Per a regular i fer efectiu el principi d'igualtat entre dones i homes a la Comunitat Valenciana, les Corts van aprovar la Llei 9/2003, de 2 d'abril, de la Generalitat per a la Igualtat entre dones i homes.  
  
En el marc de les polítiques d'igualtat que duu a terme l'administració de la Generalitat, és necessari adoptar mesures que ajuden a promoure les condicions perquè la igualtat entre dones i homes siga una realitat abastable, principalment en aquells àmbits de la societat ocupats tradicionalment per homes on el rol assignat a les dones està associat a valors estereotipats que dificulten el seu accés i promoció en els mateixos.  
Les ajudes regulades per mitjà d'aquesta ordre no precisen de la seua notificació a la Comissió Europea, per no ajustar-se a allò que s'ha exigit en l'article 107.1 del Tractat de Funcionament de la Unió Europea, ja que l'activitat que se subvenciona té un impacte estrictament local, per la qual cosa no falsegen ni poden falsejar la competència ni per tant d'afectar els intercanvis comercials entre estats membres.  
En virtut de les competències conferides pel Decret 152/2015, de 18 de setembre, del Consell, pel que aprova el Reglament orgànic i funcional de la Vicepresidència i la Conselleria d'Igualtat i Polítiques Inclusives; l'article 160 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions; i l'article 28 de la Llei de la Generalitat 5/1983, de 30 de desembre, del Consell, a proposta de la Direcció General de l'Institut Valencià de les Dones i per la Igualtat de Gènere, conforme amb el Consell Jurídic Consultiu,  
  
  
ORDENE  
  
Article 1. Objecte  
1. L'objecte d'aquesta ordre és establir les bases reguladores que regiran la concessió de subvencions a entitats sense ànim lucratiu perquè desenvolupen programes la finalitat dels quals siga la promoció i foment de la igualtat d'oportunitats entre dones i homes, i/o la promoció de l'associacionisme de dones que es desenvolupen a la Comunitat Valenciana.  
2. Programes objecte de subvenció:  
a) Programes de promoció i foment de la igualtat entre dones i homes que consistiran en la realització d'actuacions per a visibilitzar a la dona en aquells àmbits de la societat ocupats tradicionalment per homes.  
b) Programes per a fomentar l'associacionisme de dones, amb la finalitat de potenciar i enfortir el teixit associatiu de dones com a llit per a promoure la participació i la presència de les dones en condicions igualitàries en tots els àmbits de la societat.  
  
Article 2. Procediment de concessió  
El procediment de concessió d'aquestes ajudes es tramitarà en règim de concurrència competitiva i s'iniciarà d'ofici per mitjà de la publicació en el Diari Oficial de la Comunitat Valenciana de la corresponent convocatòria, aprovada per resolució de la persona titular de la conselleria competent en dones i igualtat de gènere.  
  
Article 3. Entitats beneficiàries  
1. Podran accedir a la condició de beneficiàries de les subvencions regulades en aquesta ordre, les entitats sense ànim lucratiu que tinguen entre els seus fins la promoció i foment de la igualtat d'oportunitats entre dones i homes.  
2. Per al cas de programes de «Foment de l'associacionisme femení» podran ser beneficiàries, a més, qualsevol associació de dones que acredite que, almenys, el 90 % de les persones associades són dones.  
  
3. Les entitats i associacions hauran de complir els requisits següents:  
a) Estar legalment constituïdes i inscrites en el Registre corresponent.  
b) No estar incurses en cap de les circumstàncies previstes en l'article 13 de la Llei 38/2003, de 17 de novembre, General de Subvencions.  
  
  
Article 4. Despeses subvencionables  
1. Es podran subvencionar:  
a) Despeses de personal: inclou el pagament de salaris i seguretat social del personal que intervé en els distints programes.  
b) Despeses corrents necessàries per al desenvolupament del programa: inclou despeses de subministraments, adquisició de material, correu i altres de similars.  
2. No seran subvencionables en cap cas, l'adquisició de material inventariable, les despeses derivades de viatges de recreació o màrqueting, quilometratge, menjars i semblants, ni els impostos indirectes quan siguen susceptibles de recuperació o compensació.  
  
Article 5. Subcontractació  
No podrà subcontractar-se cap percentatge de l'activitat subvencionada.  
  
Article 6. Sol·licituds  
1. La sol·licitud d'ajuda es formalitzarà utilitzant els models continguts en les convocatòries degudament omplits, expressant l'acceptació de les presents bases.  
2. Junt amb la sol·licitud, les entitats sol·licitants hauran de presentar:  
a) Còpia compulsada dels estatuts de l'entitat sol·licitant degudament aprovats i registrats.  
b) Document que acredite, en funció dels estatuts, a la persona que ostente la capacitat de representar a l'entitat i d'actuar en nom seu, incloent-hi la capacitat de realitzar les operacions bancàries necessàries per a percebre les ajudes que es reben, si és el cas, per compte de l'entitat.  
c) Model de domiciliació bancària degudament omplit, en el qual el titular del compte haurà de coincidir amb l'entitat sol·licitant de la subvenció.  
d) Autorització expressa a l'òrgan convocant, que es farà constar en la sol·licitud, perquè aquest, de forma directa i per mitjans telemàtics:  
- Comprove les dades fiscals identificatives de l'entitat sol·licitant que es troben en l'Agència Estatal d'Administració Tributària, i les dades d'identitat de la persona representant legal, per mitjà del Sistema de Verificació de Dades d'Identitat, segons estableix el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant això, si de les comprovacions efectuades resultara alguna discordança amb les dades facilitades en la sol·licitud, qui instruïsca el procediment quedarà facultat per a realitzar les actuacions escaients per a aclarir-la.  
- Obtinga l'acreditació que l'entitat sol·licitant està al corrent en el compliment de les seues obligacions tributàries amb l'Agència Estatal d'Administració Tributària i amb la Hisenda de la Generalitat, i de les seues obligacions amb la Seguretat Social, previstes en l'article 13 de la Llei 38/2003, de 17 de novembre, General de Subvencions i en els articles 18, 19 i 22 del Reial Decret 887/2006, de 21 de juliol, pel qual s'aprova el Reglament de la dita llei.  
Si l'entitat sol·licitant no dóna aquesta autorització haurà d'aportar: còpia compulsada o autentificada del NIF de l'entitat sol·licitant; còpia compulsada o autentificada del document nacional d'identitat, passaport o targeta d'identificació d'estranger de la persona representant legal, segons siga escaient, i els certificats que acrediten el compliment de les mencionades obligacions o, si no està obligat a presentar les declaracions o documents a què aquelles es refereixen, n'acreditarà el compliment per mitjà de declaració responsable.  
e) Declaració responsable de què l'entitat no està incursa en cap de les circumstàncies previstes en l'article 13 de la Llei 38/2003, de 17 de novembre, General de Subvencions, que impedeixen obtindre la condició de beneficiària de subvencions públiques, i de que es troba al corrent del compliment de les obligacions de reintegrament de subvencions que, si és el cas, se li hagueren exigit, segons el model que s'establisca en la convocatòria.  
f) Declaració responsable que el 90 % de les persones associades són dones, quan haja d'acreditar-se el dit requisit.  
g) Documentació acreditativa que s'estime adequada en relació amb els criteris de valoració assenyalats en l'article 8 de les presents bases.  
  
h) Qualsevol altra documentació que en funció de l'especificitat de cada convocatòria, fora requerida.  
3. Les sol·licituds, junt amb la documentació requerida, es presentaran, dins del termini que s'indique en la corresponent convocatòria, preferentment en els registres de les seus de les direccions territorials de la Conselleria amb competències en dones i igualtat de gènere d'Alacant, Castelló de la Plana o València, en qualsevol dels llocs que, amb caràcter general, reconeix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o telemàticament en la seu electrònica de la Generalitat, https://sede.gva.es.  
4. Si la sol·licitud no reunira els requisits exigits o no s'acompanyara de tots els documents que s'assenyalen en aquestes bases i en la corresponent convocatòria, es requerirà l'entitat perquè, en el termini de 10 dies esmene la falta o acompanye els documents preceptius, amb indicació que, si no ho fera, se la tindrà per desistida de la petició, d'acord amb el que estableix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5. Les corresponents convocatòries podran establir el procediment telemàtic per a la presentació i tramitació de les sol·licituds.  
  
Article 7. Òrgans competents per a la tramitació i resolució del procediment  
1. Les direccions territorials de la conselleria amb competències en dones i igualtat de gènere seran els òrgans competents per a tramitar les corresponents convocatòries.  
2. Per a l'examen i valoració de les sol·licituds presentades, així com la consegüent proposta de concessió i denegació de les ajudes, es constituirà una comissió composta per:  
a) La persona titular de la subdirecció general competent en dones i igualtat de gènere, o persona que designe per a substituir-la, que actuarà com a presidenta.  
b) La persona titular de la direcció del servei a què corresponga les funcions d'estudiar i promoure les mesures necessàries per a atendre les dones en situació o en risc d'exclusió social, de la direcció general competent en dones i igualtat de gènere, o persona que designe per a substituir-la.  
c) Una persona representant de cada servei a què corresponga les funcions referents a dones de les direccions territorials de la conselleria amb competent en dona i igualtat de gènere d'Alacant, Castelló de la Plana i València.  
d) Un tècnic o una tècnica de la direcció general competent en dones i igualtat de gènere, amb veu i sense vot, n'ostentarà la secretaria.  
3. La competència per a resoldre les convocatòries correspon a la persona titular de la direcció general competent en dones i igualtat de gènere per delegació de la persona titular de la conselleria competent en dones i igualtat de gènere.  
  
Article 8. Criteris d'atorgament  
1. La valoració de la totalitat de les sol·licituds presentades i admeses que complisquen els requisits establits es realitzarà sobre 100 punts, d'acord amb els criteris establits en els apartats 2 i 3 d'aquest article.  
  
2. Criteris de valoració respecte a l'entitat sol·licitant: màxim 35 punts.  
a) Antiguitat: es valorarà que l'entitat s'haguera constituït almenys amb un any d'anterioritat a la data de publicació de la corresponent convocatòria fins a 5 punts.  
- 1 any d'antiguitat: 1 punt  
- 2 anys d'antiguitat: 2 punts  
- 3 anys d'antiguitat: 3 punts  
- 4 anys d'antiguitat: 4 punts  
- 5 anys o més d'antiguitat: 5 punts  
b) Especialització: es valorarà que l'entitat haja realitzat activitats relacionades amb l'àrea del programa presentat durant l'any anterior a la data de publicació de la corresponent convocatòria fins a 15 punts, atorgant un punt per cada 5 hores de durada de l'activitat.  
  
c) Presència equilibrada en els òrgans de govern: es valorarà la participació de dones en els òrgans de govern de l'entitat fins a 5 punts.  
  
- 50 % o més dones: 5 punts  
- 45 % de dones: 3 punts  
- 40 % de dones: 2 punts  
- menys del 40 %: 0 punts.  
d) Es valorarà que l'entitat tinga contractada alguna dona procedent dels següents col·lectius: víctimes de violència de gènere, amb discapacitat igual o superior al 33 % o en risc d'exclusió social amb 5 punts.  
  
El contracte haurà de tindre una durada mínima de 6 mesos i estar vigent durant el termini de presentació de sol·licituds i amb una jornada mínima de 20 hores setmanals.  
e) Es valorarà que l'entitat dispose d'un certificat o distintiu empresarial en matèria d'igualtat, o com a entitat col·laboradora en igualtat d'oportunitats entre dones i homes, o qualsevol altre anàleg de caràcter oficial amb 5 punts.  
3. Criteris de valoració respecte al projecte o activitat a realitzar: màxim 65 punts.  
a) Qualitat: es valorarà l'adequació dels objectius i activitats fins a 40 punts.  
- Objectius generals adequats a les àrees definides en l'article 1 de les presents bases fins a 10 punts.  
- Adequació dels recursos de l'entitat sol·licitant a les activitats previstes fins a 10 punts.  
- Concreció dels resultats previstos amb el desenvolupament del programa fins a 10 punts.  
- Establiment d'indicadors per a l'avaluació de l'impacte de gènere del programa fins a 10 punts.  
b) Recursos humans: es valorarà la idoneïtat del personal assignat a l'execució del projecte fins a 5 punts.  
c) Originalitat del projecte: es valoraran els projectes nous i innovadors fins a 10 punts.  
d) Viabilitat del projecte: es valorarà fins a 10 punts.  
- Proporcionalitat entre el pressupost i l'objecte del projecte fins a 5 punts.  
- Cofinançament del projecte fins a 5 punts, atorgant 1 punt per cada 5 % de pressupost cofinançat.  
4. Només podran obtindre ajuda, aquelles sol·licituds que obtinguen un mínim de 55 punts.  
  
Article 9. Import de les ajudes i compatibilitat  
1. La dotació pressupostària que es fixe en cada convocatòria, d'acord amb les disponibilitats pressupostàries de l'anualitat corresponent, es distribuirà entre les entitats sol·licitants atenent a la puntuació obtinguda d'acord amb els criteris de valoració, sempre que reunisquen els requisits fixats en la convocatòria i que aconseguixen la puntuació mínima establida.  
2. L'import màxim de l'ajuda serà de 15.000,00 euros.  
3. Les ajudes regulades en aquesta ordre són compatibles amb altres subvencions, ajudes, ingressos o recursos per a la mateixa finalitat procedents de qualsevol administració o entitat, pública o privada, nacional o internacional. No obstant l'import de l'ajuda per a un programa en cap cas podrà ser de tal quantia que, aïlladament o en concurrència amb altres aportacions, supere el cost del programa a desenvolupar per l'entitat beneficiària.  
  
Article 10. Resolució  
1. El termini màxim per a resoldre i notificar la resolució de cada convocatòria serà de sis mesos comptats des de l'endemà de la publicació en el Diari Oficial de la Comunitat Valenciana.  
Transcorregut el termini sense que haguera recaigut una resolució expressa, s'entendrà desestimada la sol·licitud de concessió d'ajuda en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
2. La resolució de concessió de les ajudes indicarà expressament l'import de l'ajuda concedida, l'import de la quantia a justificar per l'entitat sol·licitant i la resta de condicions a què estiga subjecta la subvenció. Aquesta resolució es notificarà a les entitats beneficiàries segons el que disposen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
3. En compliment de l'article 18 de la Llei 38/2003, de 17 de novembre, General de Subvencions, es publicaran en el Diari Oficial de la Comunitat Valenciana les subvencions concedides, amb expressió de la convocatòria, el programa i el crèdit pressupostari a què s'imputen, l'entitat beneficiària, la quantitat concedida i la finalitat de la subvenció.  
  
4. La resolució de cada convocatòria posarà fi a la via administrativa i podrà ser recorreguda potestativament en reposició o bé cabrà interposar directament recurs contenciós administratiu, conforme estableixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Article 11. Obligacions de les entitats beneficiàries  
A més de les obligacions que amb caràcter general estableix l'article 14 de la Llei 38/2003, de 17 de novembre, General de Subvencions, les entitats beneficiàries estaran obligades a:  
1. Realitzar l'activitat que fonamente la concessió de la subvenció.  
  
2. Presentar la justificació de les despeses efectuades amb càrrec a la subvenció concedida.  
3. Sotmetre's a les actuacions de comprovació, que efectuarà l'òrgan concedent, així com a qualsevol altra actuació que siga de comprovació i control financer que puguen realitzar els òrgans competents.  
  
4. Comunicar a l'òrgan concedent l'obtenció d'altres subvencions, ajudes, ingressos o recursos que financen les activitats subvencionades, amb anterioritat a la justificació de la subvenció.  
5. Deixar constància expressa de què el programa està subvencionat per la conselleria competent en dones i igualtat de gènere en qualsevol relació amb tercers, incorporant, en tot cas i de forma visible, el logotip de la mencionada conselleria, amb l'autorització prèvia per aquesta, en les activitats subvencionades.  
6. Si l'entitat beneficiària rebera una ajuda per import superior a 10.000 euros haurà de donar l'adequada publicitat a aquesta, indicant almenys l'entitat concedent, l'import rebut i el programa subvencionat, de conformitat amb l'article 3.2 Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana. La difusió d'aquesta informació es realitzarà preferentment a través de la pàgina web de l'entitat. En el cas que no disposen de pàgina web on realitzar la dita publicitat, podran complir amb l'obligació esmentada, a través del portal que pose a la seua disposició la Generalitat.  
  
Article 12. Règim de pagaments i garanties  
1. Per al règim de lliuraments de transferències corrents per al pagament de les subvencions previstes en aquesta ordre, llevat que la legislació de la Generalitat permeta un altre, s'aplicarà el règim general previst en l'article 171 de la Llei 1/2015, d'Hisenda Pública, del Sector Públic Instrumental i de Subvencions:  
a) El 30 % d'aquesta s'alliberarà immediatament una vegada concedida.  
b) La resta s'alliberarà després de la justificació per l'entitat de la realització de la totalitat del programa subvencionat.  
2. Les entitats beneficiàries que desenvolupen els programes previstos en l'article 171.5.f de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, estaran exemptes de la constitució de garanties.  
3. Les entitats beneficiàries que no puguen acollir-se a l'exempció anterior hauran de constituir la corresponent garantia davant de la Tresoreria de la Generalitat. Per a la seua constitució i cancel·lació caldrà ajustar-se a les disposicions del Reial Decret 161/1997, de 7 de febrer, pel qual s'aprova el Reglament de la Caixa General de Depòsits.  
  
Article 13. Termini i forma de justificació  
1. La justificació de la realització de la totalitat del programa objecte de subvenció s'efectuarà com a màxim abans del 15 de novembre de l'any en què es realitze el programa objecte de subvenció, i haurà de contindre almenys la següent informació, firmada per la persona que ostente la representació de l'entitat:  
a) Una memòria final d'actuació justificativa del compliment de les condicions imposades en la concessió de la subvenció.  
b) Una memòria econòmica justificativa del cost de les actuacions realitzades que contindrà:  
1r. Una relació classificada de les despeses realitzades, amb identificació del creditor i del document, el seu import, la data d'emissió i, si és el cas, la data de pagament.  
2n. Les factures o documents de valor probatori equivalent en el tràfic jurídic mercantil o amb eficàcia administrativa incorporats en la relació a què es fa referència en el paràgraf anterior i, si és el cas, la documentació acreditativa del pagament.  
  
Article 14. Pla de control  
Es durà a terme un pla de control de la realització de l'activitat subvencionada per mitjà de la comprovació i control de la documentació de caràcter econòmic justificativa de l'import concedit i de la memòria tècnica final relativa a l'actuació subvencionada, que a l'efecte s'ha establit en les presents bases com d'aportació preceptiva per les entitats beneficiàries, per al pagament de l'ajuda, de conformitat amb el que estableix l'article 169 de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions.  
  
El tipus de control serà administratiu, a posteriori i es realitzarà de forma aleatòria un mostreig sobre la totalitat de les ajudes concedides a fi de comprovar la veracitat de les dades consignades en la documentació presentada, així com el compliment dels requisits per a la percepció de l'ajuda, que es correspondrà amb el 30 % de la totalitat dels lliuraments realitzats.  
  
Article 15. Minoració i reintegrament  
1. La concurrència d'alguna de les causes previstes en l'article 37 de la Llei 38/2003, General de Subvencions donarà lloc a la minoració total o parcial de l'ajuda concedida.  
2. En qualsevol d'eixos casos l'òrgan competent per a la tramitació de les ajudes incoarà el corresponent procediment, que podrà finalitzar amb la pèrdua total o parcial de l'ajuda i, si és el cas, l'obligació de reintegrar les quantitats indegudament percebudes i l'interès de demora, des del moment del pagament de la subvenció.  
3. En la tramitació del procediment es garantirà, en tot cas, el dret de l'entitat interessada a l'audiència.  
4. El termini màxim per a resoldre i notificar la resolució procedent serà de dotze mesos des de la data de l'acord d'iniciació de l'expedient. Transcorregut el referit termini sense notificar-se la resolució expressa suposarà la caducitat del procediment, però no la prescripció d'accions.  
  
5. Les quantitats que s'hagen de reintegrar tindran la consideració d'ingressos de dret públic, als efectes del procediment aplicable per a la cobrança.  
  
  
DISPOSICIÓ ADDICIONAL  
  
Única. No incidència pressupostària  
La present ordre no té incidència pressupostària.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions que del mateix rang o d'un rang inferior s'oposen al que estableix aquesta ordre.  
  
  
DISPOSICIONS FINALS  
  
Primera. Autorització  
Se autoritza la direcció general amb competències en dones i igualtat de gènere perquè, en l'àmbit de les seues competències, adopte les mesures necessàries per al desplegament i aplicació d'aquesta ordre.  
  
Segona. Vigència  
La present ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 5 de juliol de 2016  
  
La vicepresidenta del Consell   
i consellera d'Igualtat i Polítiques Inclusives,  
MÓNICA OLTRA JARQUE


Còpia Permalink ELI